CELEX: 32017D0956
Language: lv
Date: 2017-05-29 00:00:00
Title: Padomes Lēmums (Euratom) 2017/956 (2017. gada 29. maijs) par to, lai pieņemtu augstplūsmas kodolreaktora 2016.–2019. gada papildu pētniecības programmu, ko Eiropas Atomenerģijas kopienas vajadzībām īstenos Kopīgais pētniecības centrs

7.6.2017   
            
            
               LV
            
            
               Eiropas Savienības Oficiālais Vēstnesis
            
            
               L 144/23
            
         PADOMES LĒMUMS (Euratom) 2017/956
   (2017. gada 29. maijs)
   par to, lai pieņemtu augstplūsmas kodolreaktora 2016.–2019. gada papildu pētniecības programmu, ko Eiropas Atomenerģijas kopienas vajadzībām īstenos Kopīgais pētniecības centrs
   EIROPAS SAVIENĪBAS PADOME,
   ņemot vērā Eiropas Atomenerģijas kopienas dibināšanas līgumu un jo īpaši tā 7. pantu,
   ņemot vērā Eiropas Komisijas priekšlikumu,
   apspriedusies ar Zinātnes un tehnikas komiteju,
   tā kā:
   
               (1)
            
            
               Saistībā ar Eiropas Pētniecības telpu augstplūsmas kodolreaktors (“HFR”) Petenā ir bijis un kādu laiku paliks svarīgs līdzeklis, kas Kopienai ir pieejams pētījumiem par materiālzinātni, materiālu testēšanu, kodolmedicīnu un kodolreaktoru drošumu.
            
         
               (2)
            
            
               
                  HFR ekspluatācija ir tikusi atbalstīta ar virkni papildu pētniecības programmu, no kurām pēdējā (1) beidzās 2015. gada 31. decembrī.
            
         
               (3)
            
            
               
                  HFR ekspluatācija bez papildu pētniecības programmas turpinājās visu 2016. gadu, kamēr finansējošo dalībvalstu pilnvarotās struktūras risināja sarunas. Tā kā minēto centienu rezultātā ir panākta vienošanās starp divām valstu struktūrām, ir vajadzīga jauna papildu pētniecības programma, lai HFR nodrošinātu turpmāku finansiālu atbalstu.
            
         
               (4)
            
            
               Lai nodrošinātu papildu pētniecības programmu turpinātību, šis lēmums būtu jāpiemēro no 2016. gada 1. janvāra. Ar daļu no iemaksām saskaņā ar HFR 2016.–2019. gada papildu pētniecības programmu vajadzētu būt atļautam segt 2016. gadā veiktos izdevumus.
            
         
               (5)
            
            
               Ņemot vērā, ka HFR ir neaizvietojama infrastruktūra Kopienai pētījumiem kodolreaktoru drošuma, veselības (tostarp medicīnas izotopu izstrādāšana medicīnas pētniecības vajadzībām), kodolsintēzes, zinātnes pamatu, apmācību un atkritumu apsaimniekošanas jomās (tostarp konkrētās Eiropu interesējošajās Savienības reaktoru sistēmās izmantoto kodoldegvielu drošuma īpašības), tā ekspluatācija būtu jāturpina saskaņā ar HFR 2016.–2019. gada papildu pētniecības programmu līdz 2019. gada beigām.
            
         
               (6)
            
            
               
                  Commissariat à l'énergie atomique et aux énergies alternatives (Atomenerģijas un alternatīvās enerģijas komisija, “CEA”) un NRG: Nuclear Research and consultancy Group V.O.F. (Kodolpētniecības un konsultatīvā grupa, “NRG”) savu īpašo interešu par HFR apstarošanas iespējām dēļ attiecīgi kā Francijas un Nīderlandes dalībnieces ir piekritušas pilnībā finansēt HFR 2016.–2019. gada papildu pētniecības programmu ar iemaksām, ko tās veiks Eiropas Savienības vispārējā budžetā piešķirto ieņēmumu veidā.
            
         
               (7)
            
            
               Ar minētajām iemaksām finansēs HFR ekspluatāciju, lai atbalstītu pētījumu programmu, kam ir vajadzīga HFR parasta ekspluatācija un regulāra tehniskā apkope. Pirms droša saglabāšanas stāvokļa izziņošanas NRG operatora oficiāls paziņojumam Nīderlandes valsts regulējošajai iestādei par galīgu slēgšanu būtu jāaptur atlikušie izdarāmie maksājumi un Komisijas līdzekļu pieprasījumus,
            
         IR PIEŅĒMUSI ŠO LĒMUMU.
   1. pants
   Papildu pētniecības programma par HFR ekspluatāciju, kuras mērķi ir izklāstīti I pielikumā, tiek pieņemta uz četriem gadiem, sākot no 2016. gada 1. janvāra.
   2. pants
   Programmas īstenošanas izmaksas, kuras tiek lēstas EUR 30,2 miljonu apjomā, pilnībā sedz no Francijas un Nīderlandes iemaksām attiecīgi ar CEA un NRG starpniecību. Šīs summas sadalījums ir norādīts II pielikumā. Minēto ieguldījumu uzskata par piešķirtajiem ieņēmumiem saskaņā ar Eiropas Parlamenta un Padomes Regulas (ES, Euratom) Nr. 966/2012 (2) 21. panta 2. punktu.
   3. pants
   1.   Komisija atbild par minētās programmas pārvaldību. Šajā nolūkā tā izmanto Kopīgā pētniecības centra pakalpojumus.
   2.   Komisija pastāvīgi informē Kopīgā pētniecības centra valdi par programmas īstenošanu.
   4. pants
   Ja NRG iesniedz oficiālu paziņojumu par HFR galīgu slēgšanu Nīderlandes regulējošajai iestādei (pirms paziņojuma par droša saglabāšanas stāvokļa izziņošanu), Francijas un Nīderlandes pienākumi ar attiecīgi CEA un NRG starpniecību veikt turpmākus maksājumus, kā arī jebkādi Komisijas saskaņā ar šo lēmumu izteiktie līdzekļu pieprasījumi tiek apturēti.
   5. pants
   Komisija pēc HFR 2016.–2019. gada papildu pētniecības programmas pabeigšanas iesniedz Eiropas Parlamentam un Padomei gala ziņojumu par šā lēmuma īstenošanu.
   6. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.
   To piemēro no 2016. gada 1. janvāra.
   7. pants
   Šis lēmums ir adresēts dalībvalstīm.
   
      Briselē, 2017. gada 29. maijā
      
         
            Padomes vārdā –
         
         
            priekšsēdētājs
         
         C. CORDONA
      
   
   
      (1)  Padomes Lēmums 2012/709/Euratom (2012. gada 13. novembris) par to, lai pieņemtu augstplūsmas kodolreaktora (HFR) 2012.–2015. gada papildu pētniecības programmu, kas Eiropas Atomenerģijas kopienas vajadzībām jāīsteno Kopīgajam pētniecības centram (OV L 321, 20.11.2012., 59. lpp.).
   
      (2)  Eiropas Parlamenta un Padomes Regula (ES, Euratom) Nr. 966/2012 (2012. gada 25. oktobris) par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (OV L 298, 26.10.2012., 1. lpp.).
   
      I PIELIKUMS
      ZINĀTNISKIE UN TEHNISKIE MĒRĶI
      Papildu pētniecības programmas galvenie mērķi ir šādi:
      
                  1)
               
               
                  nodrošināt drošu un uzticamu HFR ekspluatāciju, lai garantētu neitronu plūsmas pieejamību eksperimentālām vajadzībām;
               
            
                  2)
               
               
                  nodrošināt, ka pētniecības institūti var efektīvi izmantot HFR plašā pētniecības jomu diapazonā: kodolreaktoru drošības uzlabošana; veselība (tostarp medicīnas izotopu izstrādāšana), kodolsintēze, zinātnes pamati, apmācība un atkritumu apsaimniekošana (tostarp Eiropu interesējošo reaktoru sistēmu kodoldegvielu drošuma īpašības).
               
            
   
      II PIELIKUMS
      IEMAKSU SADALĪJUMS
      Iemaksas papildu pētniecības programmai veic Nīderlande un Francija.
      Iemaksu sadalījums ir šāds:
      
                   
               
               
                  Francija – EUR 1,2 miljoni;
               
            
                   
               
               
                  Nīderlande – EUR 29 miljoni;
               
            
                   
               
               
                  Kopā – EUR 30,2 miljoni.
               
            Minētās iemaksas veic Eiropas Savienības vispārējā budžetā, un tās piešķir šai programmai. Ar daļu no šai papildu programmai paredzētajām iemaksām var segt arī izdevumus par HFR ekspluatāciju 2016. gadā saskaņā ar darba programmu, par ko vienosies iemaksu sedzējas dalībvalstis un Komisija.
      Minētās iemaksas ir stingri noteiktas un nav pārskatāmas attiecībā uz izmaiņām, kas saistītas ar ekspluatācijas, tehniskās apkopes un ekspluatācijas pārtraukšanas izmaksām.